Laqgħat għall-paċi fil-Libja u għat-tisħiħ ta' rabtiet bejn Malta u l-Libja
Imtella' Awwissu 23, 2020 - Aġġornata 23 Ta' Awwissu, 2020 7:26pm Xaqq dawl fil-kunflitt li ilu jifni lil-Libja għal diversi snin, hekk kif iż-żewġ partijiet qed jaqblu dwar waqfien mill-ġlied. F'dan l-isfond dalgħodu waslu Malta, id-Deputat Prim Ministru Libjan Ahmed Mateegh u l-Ministru tal-Affarijiet Barranin Mohammed Siyala għal taħditiet mal-Ministru tal-Affarijiet Barranin u Ewropej ta' Malta Evarist Bartolo. Fi stqarrija l-Gvern qal li fid-diskussjonijiet, Malta tenniet ukoll l-appoġġ tagħha għal soluzzjoni politika mmexxija mil-Libja. Saga li ilha għaddejja disa' snin. Minn gwerra ċivili saħansitra nbidlet f'kunflitt b'interessi barranin. Iżda din il-ġimgħa, iż-żewġ fazzjonijiet rivali Libjani, il-Gvern ta' Għaqda Nazzjonali u l-Kamra tad-Deputati f'Tobruk iddikjaraw waqfien mill-ġlied. Fl-istess dikjarazzjoni l-Gvern ta' Għaqda Nazzjonali sejjaħ għall-elezzjonijiet parlamentari u presidenzjali f'Marzu li ġej u biex jintemm l-imblokk taż-żejt bejn iż-żewġ partijiet rivali. Jumejn biss wara, il-Ministru għall-Affarijiet Barranin u Ewropej Evarist Bartolo laqqa' f'Malta lid-Deputat Prim Ministru Libjan Ahmed Mateegh u il-Ministru tal-Affarijiet Barranin tal-Libja Mohamed Taher Siala. Matul il-laqgħa l-Ministru Bartolo esprima l-appoġġ sħiħ ta' Malta għal dawn id-dikjarazzjonijiet. Il-Gvern qal li ż-żewġ naħat iddiskutew fit-tul l-importanza kritika tad-djalogu inter-Libjan u l-inklużjoni tal-atturi kollha, inklużi ż-żgħażagħ u n-nisa. Qal li ġie enfasizzat ukoll l-irwol importanti tal-Korporazzjoni Nazzjonali taż-Żejt (NOC) u tal-Bank Ċentrali tal-Libja biex jiġu indirizzati l-isfidi ekonomiċi u l-ħtiġijiet tal-poplu Libjan. Matul id-diskussjonijiet, Malta tenniet ukoll l-appoġġ tagħha għal soluzzjoni politika mmexxija mil-Libja u qalet li toffri d-disponibilità tagħha li sservi bħala mezz ta' komunikazzjoni lejn dan il-għan. Il-Gvern Malti tenna li l-ghaqda tal-Libja tibqa' imperattiva għall-ġid u l-benefiċċju tal-poplu Libjan u f'dan l-ispirtu, it-tkomplija tal-proċess ta' negozjati fil-qafas tal-Proċess ta' Berlin immexxi min-Nazzjonijiet Maqgħuda tibqa' t-triq il-quddiem. Id-Delegazzjoni Libjana ltaqgħet ukoll mal-President George Vella fil-Palazza il-Palazz ta' Sant'Anton, bid-diskussjonijiet kienu ffukati fuq l-ħtieġa ta' żvilupp ekonomiku u progress soċjali fil-Libja u l-poplu Libjan. F'reazzjoni għal dan il-waqfien mill-ġlied il-Kap tal-Politika Barranija tal-Unjoni Ewropea Joseph Borell qal li huwa kruċjali li l-partijiet kollha jżommu mad-dikjarazzjonijiet tagħhom. Qal li l-Unjoni Ewropea tappoġġja bi sħiħ dan il-waqfien tal-operazzjonijiet militari fil-Libja nkluż it-tkeċċija tal-merċinarji barranin preżenti fil-pajjiż u t-tkomplija tal-proċess ta' Berlin.